|  |  |  |
| --- | --- | --- |
|  | MÁRIA LÉGIÓ **MAGYAR RÉGIÁJA**  77. szám 2014. november |  |

***Kedves Mária Légiós testvérünk!***

***Kegyelmekben gazdag adventet, és szeretetben, békében töltött áldott karácsonyt kívánunk sok szeretettel Neked, és szeretteidnek!***

Betlehemi csillag  
Szelíd fénye mellett  
Ma az égen és a földön  
Angyalok lebegnek.  
Isten hírvivői  
Könnyezve dalolnak  
Békességet, boldogságot  
Földi vándoroknak.  
 /Juhász Gyula/

a Régia vezetősége

Boldoggá avatták VI. Pál pápát



2014. október 19-én avatták boldoggá VI. Pál pápát, aki 1963 és 1978 között irányította a Katolikus Egyházat. Ferenc pápa megadta a szükséges felhatalmazást a boldoggá avatáshoz, amely a szentté avatást megelőző utolsó lépcsőfok. Az ehhez szükséges csodát, egy magzat orvosi szempontból megmagyarázhatatlan gyógyulását, amelyet VI. Pál közbenjárásának tulajdonítanak, már elismerte a Szentté Avatási Ügyek Kongregációja.

Az 1897-ben született Giovanni Battista Montinit, aki XII. Piusz pápa jobbkeze volt, XXIII. János pápa halála után, 1963-ban választották pápának VI. Pál néven. Ő fejezte be az elődje által elindított II. vatikáni zsinatot, amely megnyitotta a katolikus egyházat más vallások és a társadalom felé.

A fotón VI. Pál Pápa fogadja a Vatikánban Mindszenty József magyar bíboros hercegprímást 1971-ben, aki 1971. szeptember 28-án a Szentszék és a Magyar Népköztársaság megállapodásának megfelelően - szándéka ellenére, de a pápának fogadott engedelmesség okán - elhagyta Magyarországot. Amikor VI. Pál pápa találkozott vele, neki adta mellkeresztjét és gyűrűjét. Mivel látta, hogy ez a megállapodás személyi szabadságát sérti (a Vatikánt nem hagyhatta volna el, nem pasztorálhatott volna, és nem érintkezhetett volna a Magyarországról elmenekült honfitársakkal), saját akaratából – a Szentszék nem akadályozta meg a döntését – az egyházjogilag a magyar prímások alá tartozó bécsi szemináriumba, a Pázmáneumba utazott, és haláláig ott élt. Ez idő alatt a világ minden magyarlakta országát felkereste, és meglátogatta híveit. Koncepciós perének 25. évfordulóján, 1974. február 5-én VI. Pál pápa megüresedettnek nyilvánította az esztergomi érseki széket azzal az indokkal, hogy a magyar prímás lemondott. Mindszenty hat pontból álló kommünikét adott ki, s ebben a világ közvéleménye számára világosan megindokolta, miért nem mondhat le a magyar prímás ezekben a drámai időkben. A katolikus egyház modern történetében ugyancsak példa nélkül állt, hogy az Egyházfő ilyen magas rangú főpapot letegyen a székéből. (Lemondatása Kádárék követelése volt, s ennek fejében szabadon engedték a kommunista börtönökbe zárt egyházi személyeket.) Miután Mindszenty József bíborosprímás-érseket felmentették tisztségéből, utódjaként 1974-ben Lékai László veszprémi apostoli kormányzót áthelyezték az esztergomi főegyházmegye apostoli kormányzójává, majd 1976. február 12-én esztergomi érseknek, majd bíborosi címet kapott.

Püspöki szinódus

Synodus episcoporum: a világ különböző vidékeiről kiválasztott püspökök gyűlése, mely a pápa által meghatározott időben összejöveteleket tart a pápa és a püspökök közötti kapcsolat ápolására, valamint azért, hogy a püspökök a pápának a hit és erkölcs védelmére és erősítésére, az egyházi fegyelem megszilárdítására tanácsaikkal segítséget nyújtsanak, s az Egyháznak a világban való tevékenységével összefüggő kérdésekről tárgyaljanak. Nem a püspökök testületének hatalmát gyakorolja, hanem csupán a pápai primátust segíti működésében. Kötelező döntéseket csak akkor hozhat, ha a pápa erre külön felhatalmazza. A pápa hívja össze, témáit, ügyrendjét ő határozza meg, a döntések jóváhagyása is a pápa joga. Lehet rendes teljes szinódus, mely az egész Egyház javával közvetlenül kapcsolatos ügyeket, rendkívüli teljes szinódus, mely a gyors elintézést kívánó kérdéseket, részleges szinódus, mely meghatározott régiók, földrészek ügyeit tárgyalja. A szinódusok foglalkoztak eddig például: az evangelizációval, a keresztény családok mai feladataival, a kiengesztelődéssel és bűnbánattal, a világiak szerepével, az Eucharisztiával stb.

## Ferenc pápa szavai a szinódusról VI. Pál pápa boldoggá avatása napján:

*Hálát kell adnunk e szinódus ajándékáért a Szentléleknek, aki ezekben a napokban megadta, hogy nagylelkűen, igazi szabadságban és alázatos kreativitással dolgozhattunk, és aki a föld egyházaiban elkísér bennünket, hogy előkészítsük a 2015 októberében megtartandó rendes szinódust* – hívta fel a figyelmet a Szentatya, majd áttért az ünnepi szentmise nagy eseményére, VI. Pál boldoggá avatására: *A mai napon, VI. Pál boldoggá avatásakor eszembe jutnak az ő szavai, amelyekkel létrehozta a püspöki szinódust: „Figyelmesen kutatva az idők jeleit, az utakat és a módszereket napjaink szükségleteihez és a társadalom megváltozott helyzeteihez akarjuk alkalmazni”.* E nagy pápára, bátor keresztényre és fáradhatatlan apostolra tekintve csak egy egyszerű, őszinte, fontos szót mondhatunk Isten előtt: *Köszönet! Köszönjük, kedves és szeretett VI. Pál pápa! Hála a Krisztus és az ő egyháza iránt érzett szeretetről való alázatos és prófétai tanúságtételedért!* Ferenc pápa ezután Montini pápának, a zsinat nagy irányítójának személyes naplójegyzetét idézte. VI. Pál ezeket írta a II. Vatikáni Zsinat befejezése után: „*Talán az Úr nem azért hívott engem és nem azért tart meg e szolgálatban, mivel alkalmas lennék rá, vagy azért, hogy kormányozzam és kivezessem az egyházat a jelen nehézségekből, hanem azért, hogy szenvedjek valamit az egyházért, és világos legyen, hogy ő, az Úr és nem más vezeti és menti meg az egyházat.”* A pápa hangsúlyozta: ***ebben az alázatosságban ragyog fel Boldog VI. Pál nagysága, aki, miközben kibontakozott a szekularizált és ellenséges társadalom, türelmes nagylelkűséggel – és néha magára hagyatva – tudta kormányozni Péter bárkáját, sohasem veszítve el az örömet és az Úrba vetett bizalmat.*** VI. Pál valóban meg tudta adni Istennek, ami Istené, egész életét a szent, ünnepélyes és súlyos elkötelezettségnek adva. Egyik homíliájában így fogalmazott: ***„folytatni az időben és kiterjeszteni a földön Krisztus küldetését”, szeretve az egyházat és kormányozva az egyházat,*** hogy ***„egyszerre legyen minden ember szerető édesanyja és az üdvösség kiosztója”.***

## Az alábbiakban közzétesszük az Apostoli Szentszék sajtószolgálata által kiadott összefoglalót a rendkívüli szinódus október 18-án délelőtt lezajlott tizennegyedik munkaüléséről, melyen a szinódusi atyák jóváhagyták az üzenetet, amely lezárja a Püspöki Szinódus III. Rendkívüli Közgyűlését.

Mi, a szinódusi atyák, akik egybegyűltünk Rómában Ferenc pápa körül a püspöki szinódus rendkívüli közgyűlésére, üzenettel fordulunk a különböző földrészeken élő valamennyi családhoz, különösen azokhoz, akik követik Krisztust, aki az Út, az Igazság és az Élet. Kifejezzük nagyrabecsülésünket és hálánkat azért a mindennapos tanúságtételért, amit nyújtotok nekünk és a világnak hűségetekkel, hitetekkel, reményetekkel és szeretetekkel. Mi, az egyház pásztorai is más-más történetű és sorsú családokban születtünk és nőttünk fel. Papként és püspökként is találkoztunk családokkal és köztük éltünk, s ők a fényes pillanatok, ugyanakkor nehézségek egész sorát mondták el szavaikkal és mutatták meg tetteikkel. Magának a jelen szinódusi ülésnek az előkészítése is lehetővé tette a számunkra, hogy megismerjük a világszerte élő sok család élettapasztalatát az egyház számára megküldött válaszokból, amelyeket a kérdéseinkre kaptunk. A szinódus napjaiban folytatott párbeszédünk révén kölcsönösen gazdagítottuk egymást, és hozzásegítettük egymást ahhoz, hogy meglássuk azt az élő és összetett valóságot, amelyben a családok élnek. Emlékeztetünk benneteket Krisztus szavaira: „Nézd, az ajtóban állok és zörgetek. Aki meghallja szavam, és ajtót nyit, bemegyek hozzá, vele eszem, ő meg velem” (Jel 3,20). Ahogy akkor is tette, amikor a Szentföld útjait járta, és betért a házakba és a falvakba, Jézus ma is járja városaink utcáit. Otthonaitokban együtt van jelen a fény és az árnyék, a felemelő kihívások, ugyanakkor a drámai megpróbáltatások is. A homály még mélyebbé, végül egészen sötétséggé válik, amikor a gonosz és a bűn beférkőzik a család szívébe. Az első nagy kihívás a hűség a házastársi szeretetben. A családi életben is megtapasztalható a hit és az értékek meggyengülése, az individualizmus, az emberi kapcsolatok elszegényedése, a fékevesztettségből fakadó, amely képtelen az elmélyülésre. Ebből adódik nem kevés házasság válsága, s ezeket gyakran csak felületesen akarják megoldani, anélkül, hogy elég bátrak lennének a dolgok türelmes megvizsgálásához, a kölcsönös megbocsátáshoz, a kiengesztelődéshez és akár az áldozathoz is. A bukásokból így új kapcsolatok, új párok, új élettársi kapcsolatok és új házasságok születnek, ezáltal összetett és keresztény szempontból problematikus családi helyzetek jönnek létre. Ezek között a kihívások között meg kell említeni a léttel járó fáradságot, elegendő, ha egy fogyatékkal élő gyermekre, egy súlyos betegségre, az öregek idegrendszeri leépülésére, egy szeretett személy halálára gondolunk. Csodálatra méltó sok család nagylelkű hűsége, akik e megpróbáltatásokat bátran, hittel és szeretettel élik meg, s nem úgy tekintenek ezekre, mint valamire, ami elszakít vagy lesújt, hanem mint amit ajándékként kaptak, s amit maguk ajándékba adhatnak, meglátva a szenvedő Krisztust a beteg emberi valóságban. Gondolnunk kell a gazdasági nehézségekre is, amelyeket az önmagukból kifordult rendszerek okoznak, „a pénz bálványozása, az arctalan s az igaz emberi célt nélkülöző gazdaság diktatúrája” (Evangelii Gaudium, 55), amely megalázza az emberi méltóságot. Gondoljunk a munkanélküli édesapákra vagy édesanyákra, akik képtelenek családjuknak még alapvető szükségleteit is előteremteni, vagy azokra a fiatalokra, akik előtt üres napok állnak, nincs mire várniuk, s ezért a kábítószer vagy a bűnözés zsákmányává lesznek. Gondoljunk a szegény családok tömegeire, akik lélekvesztőkön indulnak útnak a túlélésért, a menekült családokra, akik reménytelenül vándorolnak a sivatagokban, azokra, akiket egyszerűen a hitük, lelki és emberi értékeik miatt üldöznek, és azokra, akiket a háborúk és az elnyomás sújtanak. Gondoljunk azokra a nőkre is, akik erőszaknak vagy kizsákmányolásnak, emberkereskedelemnek esnek áldozatul, valamint azokra a gyermekekre és fiatalokra, akikkel még olyan személyek is visszaéltek, akiknek őrizni és bizalomban nevelni kellett volna őket, gondoljunk a megalázott, nehézségben élő családok tagjaira. „A jóléti társadalom kultúrája elkábít minket, s [...] a lehetőségek hiánya miatt derékba tört életek csak olyanok számunkra, mint valami látványosság, ami egyáltalán nem zavar bennünket” (Evangelii Gaudium, 54). Az ormányokhoz és a nemzetközi szervezetekhez fordulunk, hogy mozdítsák elő a családok jogainak érvényesülését a közjó érdekében. Krisztus azt akarta, hogy egyháza olyan ház legyen, amelynek mindig nyitva áll az ajtaja a befogadásra, és nem zár ki senkit sem. Hála illeti meg tehát azokat a lelkipásztorokat, világi híveket és közösségeket, akik készek rá, hogy segítsék, magukra vegyék a párok és családok belső és társadalmi sebesüléseinek a terheit. Létezik azonban a fény is, amely esténként ott ragyog a városok házainak ablakaiban, a külvárosok szerény otthonaiban, a falvakban és még a kunyhókban is: ez világítja be és melegíti át a testet és a lelket. Ez a fény a találkozás révén gyullad fel a házaspárok belső életében: ajándék, kegyelem, amely akkor jut kifejeződésre, amikor – a Teremtés könyvének a szavaival (2,18) – a két arc egy másikkal „szemközti” valóság, a „neki megfelelő”, vagyis egyenlő és kölcsönös segítségnyújtásban (2,18). A férfi és a nő egymás iránti szeretete azt tanítja a számunkra, hogy mindkettőnek szüksége van a másikra ahhoz, hogy önmaga lehessen, noha identitásában megmarad tőle eltérőnek. Ez az identitás a kölcsönös önátadásban nyílik meg és kerül kinyilatkoztatásra. Ezt fejezi ki szuggesztív módon a nő az Énekek énekében: „A kedvesem az enyém, s én az övé vagyok... Én a kedvesemé vagyok, s ő az enyém” (Én 2,16; 6,3). A találkozás hitelességéhez vezető út az eljegyzéssel, a várakozás és felkészülés időszakával veszi kezdetét. Beteljesedése a házasság szentsége, amelyre Isten helyezi rá pecsétjét, jelenlétét és kegyelmét. Ezen az úton jelen van a szexualitás, a gyengédség és a szépség, amely elkíséri az embert az ifjúkori erőn és frissességen túl is. A szeretet természeténél fogva örökre szóló, az ember kész odaadni életét is azért, akit szeret (ld. Jn 15,13). Ebben a fényben látjuk, hogy a házastársi szeretet, amely egyedüli és felbonthatatlan, megmarad az emberi korlátok számos nehézsége ellenére, ez az egyik legnagyobb csoda, még ha közben ez a leggyakoribb is. Ez a szeretet a termékenység és az életadás által növekszik, s ez nem csupán a gyermeknemzést jelenti, hanem az isteni élet továbbadását is a gyermekek keresztsége, nevelése és hitre oktatása révén. Benne van az élet, a szeretet, az értékek felkínálásának képessége. Erre a tapasztalatra az is szert tehet, aki nem nemzhetett saját gyermeket. Azok a családok, akik vállalkoznak erre a ragyogó kalandra, ezzel tanúságot tesznek sokak, elsősorban a fiatalok előtt. Ennek az útnak során, amely nem egyszer fáradságos és buktatókkal teli magas hegyi ösvényhez hasonlít, Isten mindig velünk van és elkísér bennünket. A család megtapasztalja ezt a férj és feleség, a szülők és gyermekek, a testvérek közötti szeretetben és párbeszédben. Megéli ezt akkor, amikor együtt hallgatják Isten Szavát, vagy amikor együtt imádkoznak: olyan ez, mint a lélek kicsiny oázisa, amelyre minden nap rá kell szánni egy kis időt. Emellett nap mint nap el kell köteleződni arra, hogy a gyermekeket a hitre, az evangélium szerinti jó és szép életre, a szentségre neveljük. E feladatban gyakran nagy szeretettel és lelkesedéssel vállalnak részt a nagyszülők is. Így válik a család hiteles család-egyházzá, amely a családok családjává szélesedve alkotja az egyházi közösséget. A keresztény házaspároknak az is feladatuk, hogy a fiatal párok számára a hit és a szeretet tanítómesterei legyenek. A testvéri közösségnek van egy további kifejeződése: a karitatív munka, az ajándékozás, a közelség vállalása a kirekesztettekkel, a szegényekkel, az egyedülállókkal, a betegekkel, az idegenekkel, a válságban lévő családokkal, annak tudatában, amit az Úr mondott: „Nagyobb boldogság adni, mint kapni” (ApCsel 20,35). Ez az anyagi javak, a társaság, a szeretet és az irgalmasság odaajándékozását jelenti, mely egyben tanúságot tesz az igazságról, a világosságról, az élet értelméről. A csúcspont, amely magába foglalja az Istennel és a felebaráttal való közösség minden szálát: a vasárnapi szentmise, amikor a család az egész egyházzal asztalhoz ül az Úrral. Ő odaadja önmagát mindannyiunknak, akik a történelemben zarándokolunk a végső találkozás felé, amikor „Krisztus lesz minden mindenben” (Kol 3,11). Ezért foglalkoztunk szinódusi munkánk első szakaszában az újra megházasodott elvált személyek lelkipásztori gondozásával és szentségekhez való járulásával. Mi, a szinódusi atyák, azt kérjük tőletek, hogy folytassuk együtt az utat a következő szinódusig. Előttetek jár Jézus, Mária és József családjának a jelenléte, az ő szerény otthonukban.

A názáreti Szent Családdal egyesülve mi is mindenki Atyjához fordulunk imánkkal, amikor a föld összes családjáért könyörgünk:

***Atyánk, add meg minden családnak az erős és bölcs házastársak jelenlétét, akik váljanak a szabad és összetartó család forrásaivá! Atyánk, add meg a szülőknek, hogy legyen olyan otthonuk, ahol békén élhetnek családjukkal! Atyánk, add meg a gyermekeknek, hogy a bizalom és a remény jelei lehessenek, s add meg a fiataloknak a bátorságot a szilárd és hűséges elköteleződéshez! Atyánk, add meg mindenkinek, hogy keze munkájával megkereshesse a kenyerét, hogy megízlelhesse a lelke kiegyensúlyozottságát, és elevenen tartsa a hit égő fáklyáját a sötétség idején is! Atyánk, add meg mindnyájunknak, hogy megláthassuk, miként virágzik ki a mind hűségesebb és hitelesebb egyház, az igazságos és emberi társadalom, egy világ, amely szereti az igazságot, az igazságosságot és az irgalmasságot.***

Október 20-án a Szentatya Snell Györgyöt, a bazilika eddigi plébánosát - meghagyva eme tisztét – az Esztergom-Budapesti Főegyházmegye segédpüspökévé nevezte ki, és a pudenzianai címzetes püspöki címet adományozta neki.

Imádkozzunk az új püspökatyáért és vegyünk minél többen részt a felszentelési szentmisén, mely december 6-án 1/2 11 órakor lesz a Szent István bazilikában.

Gyuri atya évente többször elzarándokol Czestochowába a Fekete Madonnához, - mint mondja, anyácskájához. Nagy örömére a kép másolata három éve fogadja a bazilikába látogatókat. Az alábbi kép a bazilikába jövetelt ábrázolja.



Mindenszentek-halottak napja

# Temetés

*A temetés mindig a fájdalom hordozója, ahol összejönnek szomorú szívvel a közeli és távoli hozzátartozók, rokonok, jó barátok, szomszédok, és ismerősök. Jelen vannak mindazok, akiknek sokat jelentett elhunyt szeretett testvérünk földi élete. Amikor találkoznak egymással a gyászolók, akiknek nagy része régen nem találkozott már egymással, kicsit beszélgetnek. Ilyenkor tudatosodik, hogy a legutolsó találkozásuk is temetés alkalmával történt.*

***Mennyire érdekes, hogy a temetés összehozza az embereket.*** *Ahogy beszélgetnek, az is kiderül, hogy már régóta tervezték elhunyt testvérünk meglátogatását, de sajnos elmulasztották, mert különböző okok miatt, mindig halasztották, hogy majd ekkor meg akkor - most ezért nem meg azért nem.De most eljött a temetés időpontja és mindenki itt tudott lenni, nem kellett különböző okok miatt nemleges választ adni. Ilyenkor valami okból kifolyólag megszűnik minden akadály, ami még földi életében fennállt. Nem kellene inkább akadálymentessé tenni földi életünket, hogy tudjunk találkozni egymással? Mit értek ez alatt?* ***Érezzem fontosnak a másik embert, érezzem fontosnak a családtagjaimat, rokonaimat, ismerőseimet, jó barátaimat, hogy ne csak a templom temetésre hívó harangja, hanem hangom hívó szava gyűjtse össze őket.***

*Lehet, hogy az évek folyamán nézeteltérések születtek, vagy harag lobbant fel, esetleg sértődés, vagy csak nagy a távolság, de semmi sem fontosabb annál, hogy a másiknak a szemébe tekintve kimondhassam: bocsáss meg, nem haragszom, szeretlek.*

***Ne hordozzuk lelkünkön a harag porát, mert minden évvel egyre nehezebb lesz a portalanítása.***

*Ha megértjük azt, hogy Jézus Krisztus nem azért támadt fel a halálból, hogy mi a halálban találkozzunk egymással, hanem azért, hogy az életben. És itt most nem az örök életre gondolok, hanem erre a földi életre. Keressük fel egymást, beszélgessünk egymással, hívjunk össze családi-baráti találkozókat! Gyűjtsük össze a jó ismerősöket, hogy ne mondhassuk temetéskor azt, hogy elmulasztottuk a találkozást, nem bocsátottam meg neki, nem beszélgettem vele, nem kerestem fel, amikor szüksége lett volna rám, de már nem tehetem meg. Az elmulasztottak örökké nyomni fogják lelkünket.*

*Inkább álljak úgy ott, hogy nyugodt szívvel és lélekkel ki tudjam mondani: Isten veled,az örökké valóságban majd újra találkozunk.*

Korózs Péter atya

**Az örök hazába költözött október 23-án a késő esti órákban Katica, Béla atya édesanyja, a Nagybátonyi Comitium volt elnöknője**

Az Úr megengedte, hogy megélje a 85. születésnapját, s a köszöntések után pár nappal magához hívta. Imádkozzunk érte, gondoljunk hálával rá, hiszen egy papfiút nevelt, akivel a legszorosabb anya-fiú kapcsolatban éltek hitben, szeretetben. Mi légiósok is nagyon sok szeretetet, gondoskodást, lelki táplálékot kaptunk tőle. Nemcsak Béla atyának, hanem nekünk is nagyon fog hiányozni.

Amikor először voltunk nála, a Mária Légiót terjeszteni, ismeretlenül a legnagyobb szeretettel fogadott bennünket, kávéval, süteménnyel kínált és azonnal határozottan kijelentette: "az én fiam, Béluskám -most nincs itthon- de egészen biztosan elfogadja a Mária Légió szellemiségét, hiszen nagyon szereti a Szűzanyát velem együtt." Mindketten teljes szívvel, idejüket, energiájukat odaadva lettek a légió "harcos" tagjai.

A Szűzanya most végérvényesen megerősítette légiós szolgálatában. Mindörökké légiós marad, mert a Mária Légió meghatározó volt üdvössége számára. A Légió volt életének támasza és öntőformája. Sőt mi több, a naponta komolyan elmondott kérés ereje, vagyis hogy életünk harca után veszteség nélkül állhasson majd Előtted Légiónk az örök hazában, átsegítette őt hosszú életútjának veszélyein és nehézségein. Boldogító tudat ez minden légiósnak akár a megholtra akár önmagára gondol. ( *Kézikönyvünk is ezt írja a Megboldogult légiósaink lelke című részben* )

Mi és a világ összes Mária légiósa továbbra is naponta imádkozunk imánkban az ő és minden megholt légiós testvérünk lelke üdvéért. ***Ezzel köszön el Tőled drága Katica az összes magyar Mária légiós, de nem búcsúzik, mert hiszünk benne, hogy továbbra is légiózol, és segíted fiad Béla atya munkáját fentről. A Régia nevében kérjük a Légió Királynőjét ölelje át kis katonáját!***

***Adjon az Úr örök nyugodalmat neki, és az örök világosság fényeskedjék neki, nyugodjék békében!***

***Ne felejtsük el, hogy minden praesidiumnak november hó folyamán kötelessége az elhunyt légiósok lelki üdvéért szentmisét bemutattatni.***

***Jó munkafeladat ebben az időben a temetőlátogatás, amikor nemcsak saját halottaink sírjánál imádkozunk, hanem a temetőben sétálgatva azokért is, akikért nem imádkozik senki. Ha belegondolunk, biztos, hogy sajnos, de ők vannak többen.***

Európa kereszt

|  |
| --- |
| att00031.jpgA brüsszeli Európai Parlament egyik termében csütörtökön délelőtt felállították egy keresztet. Othmar Karas, osztrák EP-képviselő, az Európai Parlament egykori alelnöke kijelentette, hogy **“ez a kereszt legyen a béke, a megbékélés és a tolerancia szimbóluma a vallásokon és a nemzetközi határokon túlmutatva”.** A kereszt, amely ettől kezdve az EU-parlamentben marad, egy kisebbített mása annak az öt méter magas keresztnek, amely 2006 óta az ausztriai Feuerkogel hegy csúcsán áll, benne azonos egyforma méretű fémkockákkal amelyek az  EU minden országából származnak.  A keresztet Comece képviseletében Theodorus Hoogenboom püspök avatta fel. A kereszt alapkövébe helyeztek egy darabot a bécsi Stephansdomból, a brüsszeli Atómiumból, egy olasz carrarai márvány darabot és egy beton darabot az egykori berlini falból is.  **Hazánkba érkezik az ifjúsági világtalálkozók keresztje**  1984-ben, az első ifjúsági világtalálkozó alkalmával adta át e szavakkal Szent II. János Pál pápa a résztvevőknek: „Szeretett fiatalok! A Szentév végén rátok bízom ennek az ünnepi évnek a szimbólumát: Krisztus Keresztjét! Hordozzátok a világban mint Krisztus emberiség iránti szeretetének valóságos szimbólumát, és hirdessétek mindenkinek, hogy egyedül Krisztusban, aki meghalt, de feltámadt a halálból, lelhetünk üdvösséget és megváltást.”  A keresztet a két találkozó között a fiatalok körbehordozzák országaikban, hogy a találkozó előtt egy évvel a vendéglátó ország ifjúságára bízzák. A kereszttel 2003 óta együtt zarándokol a szintén II. János Pál pápától kapott Salus Populi Romani-Mária-ikon. November 2-án Nyíregyházán püspöki szentmise keretében a román fiatalok átadják a magyaroknak. Az ifjúsági világtalálkozók szimbólumai ezt követően két hétig zarándokolnak a hazai egyházmegyékben, ahol katekézisekkel, tanúságtételekkel kísért ifjúsági imaesteken találkozhatnak velük az érdeklődők. A keresztet és az ikont november 15-én, Kassán püspöki szentmise keretében fogadják a következő befogadó ország, Szlovákia fiataljai.  Mária eljegyzése Józseffel  *(Január 23)*  *A rendkívüli családszinódus évében talán időszerű, ha megismerkedünk egy elfeledett ünneppel. Nem célunk ezzel bírálni a liturgikus reformok rendelkezéseit, csak az ünnep titkának jelentőségére és aktualitására kívánunk rávilágítani. A következő írást a Boldogasszony Iskolanővérek honlapjáról idézzük.* Az ünnep tartalmáról: Máriáról sohasem lehet elég! (De Maria numquam satis) - állítólag szent Bernát szavajárása volt. A zsinat mégis kivette a Szűzanya eljegyzését (menyegzőjét) az ünnepek közül. A buzgó Mária-tisztelők ennek ellenére megemlékeznek róla. A ferencesek nyomán bontakozott ki népi jámborságunkban: a magyar népi hagyomány imáiban, szokásaiban még most is feleleveníti ezt a jeles történetet. |

|  |
| --- |
| Mária menyasszonyságának ünnepe - mintegy az asszonyi sors megdicsőülése, a parasztlakodalom égi mása. A nép ajkán így él a legenda:  "A Szentséges Szűz nagy jámborságban töltötte gyermekkorát többnyire a templomban. Mikor aztán tizennégy esztendős lett, a szentek szentjében a főpapnak fölhangzott az isteni szózat: Parancsold meg, hogy a Dávid nemzetségéből való házasulandó férfiak egybegyűljenek. Ki-ki egy ágat tartson a kezében. Akinek megzöldellik, azé legyen ez a Szűz. Azért egybegyűlvén a férfiak, mindenik a maga vesszejére fölírta a nevét. A főpap pedig bevitte a vesszőket a frigyszekrény elébe. Aztán kiment, hogy a néppel együtt imádkozzék. Kevés idő után bement, hogy megtekintse: valamelyik megvirágzott-e. De egyik sem. Azért megkérdezte Istent, mi az oka annak. Szózat lett:- Egy ág híjával vagyon..Azért a városban és Juda nemzete között szorgalmasan kérdezkedtek, ki az, aki elmaradt. És íme megtudták, hogy az ájtatos József híjával vannak. Azért mindjárt érte küldének. A főpap keményen szólt: miért nem jött el parancsolatjára? Mondá szent József: Tisztelendő uram, méltatlannak ítélem, hogy ily szent szüzet én házastársul vegyek. Ő gazdag szülék leánya, én pedig együgyű ács vagyok. Így felelt a főpap: Isten parancsolatja, hogy te jelen légy. Azért végy egy vesszőt a kezedbe, és írd rá a nevedet. Amint Istennek tetszeni fog, az történik veled. És íme nemsokára a vessző kizöldült, sőt ki is virágzott! De ez nem volt elég, hanem midőn a főpap visszaadta Józsefnek az ékes vesszőt, ímé a Szentlélek galamb képében reá szállott!... Így hát a Szent Szűz és a jámbor József egymásnak kezet adtak, és a rokonság hozzálátott, hogy mindent megkészítsen a menyegzőhöz... El is jött a napja. Szent Anna a maga tehetsége szerint leányára a legszebb ruhát adta. Fején ékes korona, vállán égszínkék palást. Vőfélye volt maga a Szentlélek, szolgák az angyalok. Szent József pedig, mint valami földi angyal, éppen harminc esztendős. Sok nép összegyűlt: látni kívánták az ékes menyasszonyt és párját. Szent processzióval mentek a templomba. Zsidó szokás szerint egybeadattak és megáldattanak. Szent József jegyesének egy szép gyűrűt adott, mely gyűrű örök emlékezetre most is Perusium (azaz: Perugia olasz város) várasában a Szent Lőrinc templomában tizenkét lakattal bécsukva, nagy őrizetben, böcsületben tartatik." (Még ma is szokásban van, hogy az új házasok a maguk gyűrűjét Máriáéhoz érintik, hogy házasságukat hűségben, egyetértésben és szeretetben élhessék le.)  *maria-jozsef.jpgA fenti apokrif írás helyett röviden a következőket lehetne mondani* :  Január 23-án Jézus anyjának, a Boldogságos Szűz Máriának és nevelőatyjának, Szent Józsefnek az eljegyzését ünnepeljük. A Szentírás szerint az angyali üdvözlet időpontjában Mária már jegyese volt Józsefnek (vö. *Mt. 1,18; Lk.1,27* ). Mivel Jézus korában a 12. évüket még be nem töltött lányokat kiskorúnak mondták (12 és fél éves kora betöltésével lépett eladó sorba), eljegyzésekor Mária kb. 12 és fél éves lehetett. Az apokrif iratok szerint jegyese, József kiválasztottságát Áronhoz hasonlóan kizöldült vessző csodája bizonyította.  ***Az ünnep története:*** A 15. század elején *Chartres* (Franciaország) városában kezdték ünnepelni, majd pápai jóváhagyással (1537) a ferencesek terjesztették. Több francia egyházmegye is átvette ( *Reims, Rouen, Sens). Buda* felszabadításakor (1686) egy kapucinus, Avianoi Márk emelte magasra dárdahegyén Mária és Szent József képét. Ettől kezdve a nép és az arisztokraták körében, de még a Habsburg udvarban is igen megerősödött tiszteletük. XI. Ince pápa - Lipót császár kérésére - január 23-át a Monarchia területén ünnepi rangra emelte a szent pár menyegzőjének ünnepét. (A trónörököst József névre keresztelték.)  Hagyományosan a jeruzsálemi templom előtt ábrázolják: József a főpap jelenlétében gyűrűt húz Mária ujjára, olykor a Szentlélek galambja lebeg fölöttük. Legismertebb ábrázolása Raffaello képe (Milánó, Brera, 1505). - A Mária élete képciklusokban mindig szerepel Mária menyegzőjét ábrázolja Dorffmeister István képe a türjei premontrei, és Kontuly *Béla* modern freskója a budapesti herminamezői templomban (1933).  Magyarországon népi jámborságunkban Mária menyegzője a Szűzanya menyasszonyságának ünnepe, mely a ferencesek lelkisége nyomán bontakozott ki. Fogadalmi ünnepként először Somlóvásárhely ülte meg Oltár van az ünnepnek Máriaradna, Jászberény-Szentkút búcsújáró templomában, ahol a házasságra váró fiatal búcsúsok különösen is Mária és József oltalmába ajánlották kapcsolatukat. A kánai menyegző vasárnapjához hasonlóan általában a jámbor közösségek, olvasóstársulat, harmadrendek ünnepelték meg, rendszerint elöljáróik hajlékában kivétel a jászberényi ájtatosság a szentkúti templomban. Hagyománya leginkább a Jászságban virágzott. Nagykörű faluban a 20. sz. elején az ünneplés után imádkoztak, énekeltek, a végén kalácsot ettek, bort ittak, olykor táncra is kerekedtek. - Jászladány jámbor asszonynépe még a 20. sz. elején is valamelyik jelesebb Mária-tisztelő asszony hajlékában gyülekezett. A tisztaszobában fölékesített Mária-szobor került az asztalra, amelyet az idősebbek körülültek, a többiek a konyhát, kisházat töltötték meg, annyian voltak. Az Örvendenek az egek kezdetű ének után Mária 7 öröméről szóló ájtatosság, a menyegzőről írt istória olvasása, újabb Mária-ének, a lorettói litánia és a kánai menyegző helyi változata, majd jámbor mulatság következett. A Mária-szobor mellé bor és frissen sült kalács került, amellyel minden jelenlevőt megkínáltak. Végezetül az idősebb asszonyok összefogóztak és Mária tiszteletére táncot jártak.  ***Elmélkedés:*** A Krisztusról szóló tudomány (krisztológia) nagy, központi kérdése s egyben a talányok talánya, a titkok titka: hogyan lett az egyszerű názáreti ácsból, József és Mária fiából az "Isten hatalmas Fia"? (Róm. 1,4.)  Máriával kapcsolatban is feltehetjük ugyanezt a kérdést: hogyan vált az egyszerű názáreti édesanya az Egyház legtiszteltebb asszonyává? Egészen más folyamat ez, mint például a mitológiák isteneinek az esetében. Ott emberek is lesznek istenné, és az istenek tele vannak emberi gyarlóságokkal, bűnökkel. Máriából nem lett soha istennő. Az Egyház ébersége, a hívők egészséges hitérzéke, Lélek irányította ösztöne megóvta őt. Mária egyszerű asszony, a történeti Jézus anyja, az Úr anyja, Istenanya - az efezusi zsinat megfogalmazás szerint. *Mária (Mariam) az iszlámban* A Korán 72 alkalommal említi, Jézus próféta szűz anyját, az egyetlen bűntelent. Mohamed próféta a négy legtökéletesebb nő egyikének tartotta Szűz Máriát. Máriát anyja nevezte el és Istennek ajánlotta ezekkel a szavakkal: „Nálad keresek menedéket őneki, és szintúgy utódainak a megkövezett Sátán ellen.” Menybevitelét is vallja az Iszlám.  ...ne mondjatok Istenről mást, csak az igazat. A megváltó Jézus, Mária fia, csupán Isten küldötte, és az Ő Szava, amit Máriának adott és az Ő Lelke. (Korán)  Izraelben a palesztinok között most is az eljegyzés a legfontosabb, mikoris elmennek a hivatalba és beíratják egybekelési szándékukat. Ezután húzzák egymás ujjára a gyürüt, általában családi körben. Rendszeresen találkoznak, megbeszélik leendő életüket, de mindezt úgy, hogy tisztán várják a házasság szertartását, mely több napos lánybucsuból, legény bucsuból és lakodalomból áll.  A lányok tinedzser koruktól imádkoznak jó férjért, s fiúk is jó feleségért. Ezt az iskolai hittan órákon is megbeszélik. / *Régebbi Mária Légiós újságunkban közreadtunk imát ezen szándékokra/*  *"Szűz - jegyes - anya": így szerepel Mária az Angyali Üdvözlet rövid szövegében.*  **Szűz:** a szó hétköznapi jelentésében, mindössze egy kedves, tiszta, fiatal leány; vőlegényre váró, tapasztalatlan, ártatlan teremtés. Legalább is a Szentírás héber szövegében (Iz. 7,14) A jelen esetben azonban jóval több ennél. Már benne cseng ebben a szóban a Jézus által felmagasztalt tisztaságnak eddig ismeretlen szépsége. Annyira fenséges és nagyszerű adomány a szüzesség kegyelme, hogy "csak az fogja fel, akinek megadatott"(Mt.19,11.). Jézus szerint a példabeszédbeli tíz szűznek is csak a fele volt okos, valóban méltó a névre. Öten balga hajadonok voltak (Mt 25,3.). Mária nem közéjük tartozott; ő az okos szüzek legokosabbja volt. Jegyes: a fiatalság jelképe; a remény, a szeretet, a tiszta vágyak eszményképe. Jézus mondta egyszer, hogy a mennyországban már nem házasodnak az emberek. Nem mennek férjhez, sem nem nősülnek többé az üdvözültek. Ám a szeretet nem hogy nem vész el, hanem akkor fognak majd igazán szeretni tudni, azzal a szeretettel, amellyel Isten szereti teremtményeit, főleg minket, gyermekeit. Nem véletlen, hogy a Szentírás gyakran a vőlegény és a menyasszony tiszta kapcsolatával ábrázolja, érzékelteti Isten és a teremtménye szeretetét. Nem annyira a férj és feleség testi-lelki szeretete, mint inkább a mindent fölülmúló, mindent átkaroló jegyesi szeretet az örök életben is működő, élő szeretet jelképe. S éppen ez az erős, ártatlan, tiszta, mély szeretet az, amelyre manapság leginkább szüksége van a fiataloknak. **Imádkozzunk értük - és a mi szeretetünk mélységéért, tisztaságáért!**  Főleg fiatalok számára, de mi idősebbek is imádkozzunk a fiatalokért, a magyar ifjúságért!  Az ülések végén közösen is elmondjuk.  Könyörgés tiszta lelkekért  Megfeszített Jézus Krisztus!  Szűz Mária szeplőtelen Szíve által, leborulva könyörgünk Hozzád, magyar ifjúságunk testi és lelki tisztaságáért! Megostorozásod érdemei által, tartsd meg őket szűzi tisztaságban az oltárig, hűségben a halálig!  Tisztaságos Szűz Mária, Édesanyánk!  Megértettük végre, hogy eljött a vezeklés ideje. Bűnbánó szívvel leborulunk eléd, könyörögve saját tisztaságunkért, hogy így példát adhassunk környezetünknek és kiengesztelhessük Szent Fiadat, tenger bűnünkért.  Kérjük Szent Imre herceg és minden magyar szent közbenjárását hazánk erkölcsi megújulásáért, hogy a Mennyei Atya a Kárpát-medencére tekintve, a Szűzanya virágos kertjét láthassa és ne pusztító angyalait, hanem felemelő kegyelmét és irgalmát árassza a világra, Krisztus a mi Urunk által!  Amen    ***Családok imája***  Mennyei Atyánk, hálát adunk neked az élet és a család ajándékáért.  Adj nekünk erőt, hogy az első magyar szent család - Szent István, Boldog Gizella és Szent Imre - példája nyomán szeretetben és örömben élhessünk!  Kérünk, segítsd a házaspárokat küldetésük teljesítésében, hogy az élő hitet továbbadhassák! Nyisd meg a gyermekek szívét, hogy kibontakozzék bennük a keresztségben kapott hit csírája!  puzzle 001Engedd, hogy fiataljaink növekedjenek a hitben és Jézus ismeretében; a házasság előtt állók pedig tisztán megélt szerelemmel készüljenek arra!  Növeld a házastársak között a szeretetet és hűséget! Kérünk azokért, akik házasságukban nehézségekkel küzdenek! Fogadd hálaadásunkat a hűséges, életre nyitott és örömteli házasságért!  Áldd meg nemzetünk minden családját!  Adj belső békét az özvegyeknek és egyedülállóknak, a kudarctól szenvedőknek!  Adj bölcsességet és kitartást a családokért fáradozó világiaknak, püspököknek és papoknak!  Világosítsd meg a közélet felelőseit, hogy felismerjék mit kell tenniük a család és a haza javára!  Szabadítsd fel szívünket a szolgáló szeretetre, a Szent Család segítségével: József és Mária közbenjárására, a te Fiad, a mi Urunk, Jézus Krisztus által. Ámen. |

***A család is... olyan valami az életben, ami becses... Olaj az élet lámpásában****. /*Gárdonyi Géza/

Szeress nagyon, szeress áldozattal, szeress kifogyhatatlanul!

Ne hagyd magad legyőzetni a nehézségekkel, közönnyel, sikertelenséggel! SZERESS --- és jobb lesz a Világ!!

/Prohászka Ottokár/

 Advent

# Legyünk jobb emberek!

Beléptünk Advent időszakába. Ismerjük jelentését is, hogy Úrjövet (Adventus Domini = az Úr eljövetele). Ez az isteni oldal. De ez magában hordozza a másik oldalt, az ember oldalát, a mi oldalunkat, hogy az Úr eljövetelére nekünk készülnünk kell. Készülnünk kell az "Ő" fogadására. Ez az adventi idő feladata! Felkészülni, majd várni az érkezését.

Amikor vendégeket várunk, akkor azon gondolkodunk, vajon mit adjunk nekik? Mi az, amit szeretnének, amivel örömet okoznánk nekik.

De vajon elgondolkodtunk-e már azon, hogy adventnek is ez a feladata? Ki kell találnunk, rá kell jönnünk, hogy mit adjunk a hozzánk közeledő Jézusnak. Nem kell nagyon törni a fejünket. Ő nem akar mást tőlünk, csak egy apróságot, ami nagyon sok ember számára nem is olyan apróság. Ez nem más, mint a bűneink.

Sokan mennyire ragaszkodnak hozzá. Foggal-körömmel harcolnak érte, hogy megtartsák. Talán a megszokás hatalma miatt, mert enélkül megváltozna az életük, mert jobbak lehetnének, de annyira megszokták már a csúnya beszédet, a rágalmazást, mások megszólását, az önpusztító életet, a szentmisék-imádságok hiányát, hogy el sem tudják képzelni nélkülük az életüket. Nem akarnak jobb emberekké válni, nem akarnak mosolygósabb életet élni.

Pedig Jézus, aki közeledik hozzánk, ezt kéri tőlünk. Ezt kéri tőlünk Advent is, változtassuk meg életünket, legyünk jobb emberek.

Adventet mondjuk várakozásnak is, de kicsit tévesen, mert nekünk nem kell várakoznunk, csak készülődnünk. Ha mégis megtartjuk a várakozás jelentését, akkor az Úr az, aki várakozik ránk. Várakozik ránk, a mi készületünkre, a bűnünk felismerésére és beismerésére. Nem elég csak felismerni bűneinket, hanem beismerni is kell, hogy hibáztunk, vétkeztünk és szeretnénk elkerülni ezek után, szeretnénk egy új, jobb életet. Szeretnénk életünk megváltoztatását, jobbá tételét.

Ha mindezeket szeretnénk, akkor vajon mit kell hozzá tenni? Sokat imádkozni, minden nap szentmisére járni, folyamatosan jót tenni? Nem! Csak egy dolgot kell tennünk. Jézust be kell fogadnunk az életünkbe és "Ő" majd mindig megmutatja, minden nap, hogy mit kell tennünk. Nem kell törni a fejünket ezen, csak hagyni, hogy bennünk éljen.

Ez Adventnek egy másik feladata! Nem elég hogy megbántuk bűneinket, nem elég, hogy Jézus betért hozzánk, hanem ott is kell tartani örökre, mert Ő nemcsak átmeneti szállást akar kivenni a szívünkben, hanem öröklakást. A mi szívünk nem diákszálló, nem átjáróház, hanem öröklakás kell hogy legyen Jézus számára.

A mi szívünk hajléka legyen Jézusnak örök otthona!

Korózs Péter atya

***"Szükségünk van reverenda és fátyol nélkül szentekre. Szükségünk van farmeros és tornacipős szentekre. Szükségünk van szentekre, akik moziba mennek, zenét hallgatnak, és a barátaikkal sétálnak. Szükségünk van szentekre, akik Istent teszik első helyre, de az egyetemen is kitűnnek. Szükségünk van szentekre, akik időt találnak a mindennapi imára, és képesek a tiszta szerelemre, vagy a tisztaságot megszentelik... Szükségünk van olyan szentekre, akik szeretik az Eucharisztiát, és nem szégyellnek a hétvégén sört inni vagy pizzát enni barátaikkal... Szükségünk van olyan szentekre, akik e világban élnek, és meg tudják ízlelni a világ jó és tiszta dolgait, de mégsem világiasodnak el... Legyünk hát ilyenek!"***

***/Ferenc pápa/***

Ferenc pápa: A mennyország a kezünkben van

A Szentlélek az a pecsét, amellyel Isten a mennyországot a keresztények kezébe adta, akik viszont gyakran hátat fordítanak ennek a fénynek egy félhomályban vagy csalfa fényben és a képmutatás csillogásában élt életért – mondta Ferenc pápa október 17-én, pénteken reggel a Szent Márta-házban.

Ahogy Szent Pál írja (Ef 1,11–14), a keresztények megkapták a Szentlélek pecsétjét, mert hittek az evangéliumban. Az Úr ez által az ajándék által kiválasztott minket, és olyan életmódot adott nekünk, amely nem szokások listája, hanem valódi önazonosság – fogalmazott prédikációja elején a Szentatya.

A Szentlélek megpecsételte szívünket, és elkísér minket utunkon – hangsúlyozta a pápa. – Ez a Jézus által megígért Lélek nemcsak identitást ad, hanem örökségünk záloga is. És a Szentlélek e pecsétje által kezünkben van a mennyország.

Mindennek ellenére nem vagyunk védve a kísértések ellen, nem vagyunk védve az ellen, hogy olykor el ne csússzunk. Például akkor, amikor ki ugyan nem akarjuk törölni a Szentlélektől kapott identitásunkat, de homályossá tesszük azt. A langyos keresztényekről van szó. Keresztény, persze, vasárnaponként elmegy misére, csak éppen az életén nem látszik ez az identitás. Úgy él, mint egy pogány, de kereszténynek tartja magát – mutatott rá a Szentatya.

A másik bűn az, amire Jézus így figyelmeztette tanítványait: „Óvakodjatok a farizeusok kovászától, vagyis a képmutatástól!” (Lk 12,1b). Úgy tenni, mintha… Úgy teszek, mintha keresztény volnék, de nem vagyok az. Nem vagyok őszinte és egyenes. Azt mondom: „Igen, igen, keresztény vagyok”, de olyan dolgokat teszek, amelyek nem keresztényiek – emelte ki a pápa.

Pál apostol írja, hogy a Szentlélek által teremtett identitás szerint élt keresztény élet egészen másféle ajándékokkal jár, ezek: a szeretet, az öröm, a béke, a nagylelkűség, a jóság, a jóakarat, a hűség, a szelídség, az önmegtartóztatás. Kérjük az Úr kegyelmét, hogy figyelmesek legyünk a Szentlélek pecsétjére, a mi keresztény identitásunkra, amely nem csupán ígéret! Nem, hiszen már zálogként a kezünkben tartjuk azt – zárta péntek reggeli homíliáját Ferenc pápa.

Tudósok Isten létezéséről

Mindig volt a földön és lesz Isten teremtette, az emberiségért dolgozó, gondolkodó ember, aki utat mutatott a múltban, és utat mutat a jövőben is. Ezért kell visszatalálni az embernek a kereszténységhez - Isten tanításához, hogy követni tudjuk Jézus Krisztust, aki meghalt értünk, aki elvette a bűneinket és megbocsájtó szeretettel szabadságot adott. Példát mutatva élni kell vele! A jövő előtt csak ez az egyetlen út, ami járható. Nem térhetsz le az isteni útról. Segíts felebarátodnak is, hogy ő is visszataláljon a Teremtőhöz, aki a világot teremtette, hogy éljünk benne - békében, becsülettel, szeretettel. Imádkozz! Olvasd a Bibliát, hogy megértsd Isten világát! Láss példát a régmúltból, a közelmúltból és nézz a jövőbe. Olyan emberek példáját mutatjuk most be, akiknek sokat köszönhet a világ. Tégy te is a világért alázattal, és az Úrban megdicsőülsz. Ahogy Isten művei beszédesek azok számára, akik ismerik és megnyílnak azok számára, akik szeretik, ugyanúgy rejtve marad azok számára, akik nem keresik és nem ismerik Őt. - Plascal, matematikus, fizikus, az első digitális számológép feltalálója,stb.

"A fizikai törvények belül esnek az ember szellemi felfogóképességén. Isten azt kívánta, hogy felismerjük őket... Köszönöm Néked, Úr Isten, mi Teremtőnk, hogy megengeded nekem, hogy lássam a szépséget teremtési művedben" - Kepler, csillagász

"Látom az örök, végtelen, mindentudó, mindenható Istentől való jelenségeket, és tisztelettel térdre esem Előtte" - Linné, botanikus és a rendszertan alapítója

"Bárhová nézünk, sohasem találunk ellentmondást a vallás és a tudomány között, inkább teljes összhangot minden lényeges pontban. Vallás és tudomány párhuzamosak, és a távoli jövőben ugyanahhoz a célhoz jutnak." - Plank, Nobel-díjas fizikus

"A fizikai törvények belül esnek az ember szellemi felfogóképességén. Isten azt kívánta, hogy felismerjük őket." - Kepler, csillagász

"Csak a tudomány vagy a vallás terén iskolázatlan emberek gondolhatják azt, hogy ez a kettő szemben áll egymással." - Sobatier, Nobel-díjas kémikus

"A rend, a szimmetria, a harmónia elbűvöl bennünket... Az Isten maga a tiszta rend. Ő az egyetemes harmónia megteremtője." - Leibniz, polihisztor

"A jelenségek olyan nagy változatosságával találkozunk, amely érthető nyelven beszél a természet nagy építészének bölcsességéről és áldott kezéről." - Joule, a hőtan megalapítója

"A Kozmosz csodálatos elrendezése és harmóniája csak egy mindenható és mindentudó lény tervében születhetett meg. Ez mindörökre a legnagyobb felismerésem." - Newton, fizikus

"Állandó megfigyelés, valamint a világ szerkezetének isteni bölcs rendjével fenntartott értelmi kapcsolat következtében ki ne csodálkoznék el mindenek Teremtőjének nagyságán." - Copernicus, csillagász

"Ó, Urunk, mi Urunk! Mily felséges a Te neved. Az egész földön, az égen is megmutattad fenségedet!... Ha látom az eget, kezed alkotását, a holdat és a csillagokat, amelyeket ráhelyeztél, micsoda a halandó - mondom - hogy törődsz vele, és az emberfia, hogy gondod van rá? Kevéssel tetted őt kisebbé Istennél, dicsőséggel és méltósággal koronáztad meg. Úrrá tetted kezed alkotásain, mindent a lába alá vetettél.. /Zsoltárok 8.2,4-10/

Lelkigyakorlat, **Téli iskola** lesz

2015. március 23-26-ig Máriabesnyőn.

# Jelentkezni Kati testvérnél: 06-1-320-6666 telefonszámon vagy a marialegiom@gmail.com email címen név és csoport megjelöléssel lehet.

# Kérjük minél többen jelentkezzetek, hiszen egymástól tanulunk. Lelki feltöltődésünkről Mária légiós atyák gondoskodnak. Lehetőség lesz gyónásra, személyes külön beszélgetésre atyákkal és a Régia vezetőivel, lelki adoptálásra, a 33 napos lelkigyakorlatot elvégzők részére felajánlásra, a betegek szentségének felvételére.

***Minden Mária légiós testvérünket elvárjuk nagy szeretettel!***

Most hívjuk fel minden légiós testvérünk figyelmét, hogy a Grignon Szent Lajos féle 33 napos lelkigyakorlatot, - mely otthon, önállóan elvégezhető, - január 1-ével kell elkezdeni, ha február 2-re, Gyertyaszentelő Boldogasszony napjára szeretné befejezni. Máskoris elkezdhető, de ügyeljünk arra, hogy ne csússzon bele a lelkigyakorlatos napokba.

Minél többen éljünk evvel a lelki feltöltődést nyújtó lehetőséggel. Napi kb. 1/2 óra. Közösen a februári Régia /ill. Comitium, Curia, Praesidium/ üléseken is megtehetjük a hozzá kötődő felajánlásunkat.

A Téli iskolán, ha bármikor kezdtük és közben is letettük a fogadalmat, akkoris újfent meg lehet újítani.

**2014. december 31. szerda este 8 órától 2015. január 1. reggel 5 óráig**

**engesztelő virrasztást tartunk hazánkért, a magyarságért a budapesti Szent István bazilikában**

# Éjfélkor szentmisével köszöntjük az újesztendőt.

Mindenkit szeretettel várunk! Mindazok, akik személyesen nem tudnak eljönni, egyénileg vagy közösségben kapcsolódjanak be a virrasztásba!

Hívjál másokat is!

Széchenyi István könyörgése: VIRRASSZUNK!

*Mi, akik egész életünkön keresztül szolgáltuk a nemzet és szabadság angyalát és semmi nem törhette meg szent hitünket, hogy egykor bizonyosan kimondhatatlan nemzeti díszre fog virulni a magyarság.*

*Álljunk ki mindnyájan a gátra és akár volna most utolsó óránk, akár csak most fakadna nemzeti létünk szebb hajnala: „VIRRASSZUNK!"...*

*Minden magyar légiós testvérünk nevében megköszönjük Édesanyánknak, a Magyarok Nagyasszonyának, a Mária Légió vezetőjének és királynőjének, hogy meghívott bennünket hadseregébe és ebben az évben is oltalma alatt tartott minket.*

*Szent István felajánlásához társulva, egyesülve az összes aktív és segítő légiós testvérünkkel, mi is felajánljuk önmagunkat és Mária Légiós tevékenységünket továbbra is a Szűzanyának.*

*Kérjük drága Édesanyánkat, hogy az elkövetkező esztendőben is vezessen bennünket, ne nézze gyarlóságunkat, hanem mint vezetőnk, királynőnk, Édesanyánk segítse lelki fejlődésünket, irányítsa apostoli tevékenységünket.*

**„Királynőm, Anyám, egészen a Tiéd vagyok, mindenem, amim van, a Tiéd!”**

**Közvélemény kutatás:** Július elején Mária Légiós zarándoklatot szeretnénk szervezni Csíksomlyóra, az 500 éves évfordulóra, a meghirdetett ferences Mária évben. Kérjük jelentkezzen aki résztvenne eme zarándoklaton, mely nem esne egybe a Csíksomlyói búcsúval.!

***ÚJÉVI ÁLDÁS***

*Áldott legyen a szív, mely hordozott, és áldott legyen a kéz, mely felnevelt.*

*Legyen áldott eddigi utad, és áldott legyen egész életed.*

*Legyen áldott Benned a Fény, hogy másoknak is fénye lehess.*

*Legyen áldott a Nap sugara, és melegítse fel szívedet hogy,*

*lehess meleget adó forrás, a szeretetedre szomjasoknak.*

*És legyen áldott támasz karod, a segítségre szorulóknak.*

*Legyen áldott gyógyír szavad, minden hozzád fordulónak.*

*Legyen áldást hozó kezed azoknak, kik érte nyúlnak.*

*Legyen áldott immár, minden hibád, bűnöd, vétked.*

*Hiszen aki megbocsátja, végtelenül szeret téged.*

*Őrizzen hát ez az áldás fájdalomban, szenvedésben,*

*örömödben, bánatodban, bűnök közti kísértésben.*

*Őrizze meg tisztaságod,őrizze meg kedvességed,*

*őrizzen meg Önmagadnak, és a Téged szeretőknek.*

***Nagyon boldog, Isten áldásával kísért Újévet Kívánunk!***

***Azt mondtam egy angyalnak,***

***aki az Újév kapujánál fogadott:***

***adj nekem agy lámpást,***

***hogy biztos léptekkel mehessek szembe a bizonytalansággal.***

***Ő így válaszolt:***

***- Indulj csak a sötétbe, és tedd a kezed Isten kezébe. Ez jobb,***

***mint egy lámpás, és biztosabb, mint egy ismert út.***

***Bízzad Újra Életedet Krisztusra!!!!!***